정조 20년 · 목
平安監司朴宗甲狀啓以爲龍岡縣罪人朴松土里刃刺其妻三丹卽地致命創血未乾殺人以刃兇身自招則不待法文之參驗難逭償命而但三丹之反目本夫摻手別人之狀松土里之獨覩獨聞雖云屢次事本無證理難偏信而至於石井歸路筒底相鬪之擧雖以水福秘諱之情只曰事本曖昧而松土里誤起鬧端云爾不能謂幷鬧端而元無是事則當初鬧端之緣起豈是金沒把捉者乎況家人之致疑洞里之傳說又發於其主之招不啻丁寧奸淫情節去而益深易夫之說肆發於當面則積蓄之憤按住不得猝逞毒手與之竝命其絕難容忍至於捨命不悔之狀觀於自刺事尤可推知此與登時捕捉雖有間焉比之挩裳對飯抑或過之揆以情法不無一分可疑之端而獄體至重有難低仰故玆敢論列登聞請令該曹稟處刑曹啓言此獄則一刺卽斃渠旣自招而要免償命仍又橫刎則三丹之被其刃刺致斃更無可疑第其筒底同入便是眞贜里中傳說可知奸淫而此與奸所被捉大有異焉乃於日久之後遽有戕殺之變至於誓不同居欲爲易夫之說夫妻酬酢更無參證不可以此執爲斷案則道啓原情之論雖或有意見殺獄體重有不可遽議傅輕請依前同推期於取服敎以廚間筒底之事言之醜也外此言辭之悖惡蹤跡之綻露決非血性男人忍住耐遣之事則以其打殺置之償殺不但有違於受敎中法意況甚於挽裳無異奸所道啓從輕可謂得體龍岡朴松土里嚴刑放送事分付又狀啓以爲龜城府罪人金呂喆結縛康召史卽日致死乙卯四月初十日囚屍親金召史招內今月初六日捕校金呂喆坐南倉急呼倉卒崔旕東田宅山捉出渠子婦康召史大喝曰汝娚康辰玉之所偸布木去處現告云云仍令倉卒等結縛渠子婦以搗臼撐其兩足者食頃餘又懸兩臂於倉抺樓椽木上拔出其所撑搗臼身懸空中者幾爲半食頃氣息奄奄呂喆見其濱死之狀解縛後出去而渠子婦氣窒不省扶入房中奄忽致死云正犯金呂喆招內渠以討捕將校貿穀禁斷次出往南倉市而不禁伎倆直到朴京來家謂京來妻康召史曰汝娚康辰玉所偸布木逢授汝夫朴京來云汝應詳知從實直告之意詰問則康召史終始掩諱故招致倉卒索出洗踏乼緩縛康召史兩手恐喝之後仍爲解放則康召史步入其房曰娚爲盜賊夫亦在囚吾生何爲吾將自盡云云矣或者飮藥乎自縊乎其所致死必不由於乍縛旋解間所祟云干連崔旕東田宅山等招內金呂喆使渠等捉出康召史以洗踏條所縛其兩手仍懸于椽木以搗臼撐兩足拔其搗臼身懸空中半食頃後乃解康召史已爲氣窒不省渠等纔出門外則康召史致死云初檢官龜城府使李星會結辭內實因以氣絕致死懸錄正犯以金呂喆懸錄覆檢官泰川前縣監徐有悌結辭與初檢同此獄則場市出使非干賊情娚夫犯盜何與村婦而始以非理之橫侵終作施威之慘擧雖使康女所傷不至於死原其設心已合重律況其縛之不足而懸之椽懸之不足而去其臼上有繫下無着至於食頃之久荏弱女子之因此殞命理所必至而敢以或毒或縊致渠自盡之說以爲死中求生之計者尤極兇獰各別嚴訊期於取服江西縣罪人文永哲足踢徐淙業第三日致死乙卯十一月二十日囚屍親徐辰九招內今月十六日渠兄淙業納還次往于津倉矣夜深後同里人徐明夫扶渠兄而來渠兄臥倒房中曰今日歸路買酒次入文永哲家則搗衣坐窄仍令督出永哲之弟彬伊執䯻曳出吾還爲入臥則永哲勃然起怒仍爲足踢吾之胸腹刺痛腸肚欲絕云故問於明夫則與渠兄言無異症勢轉劇終至致命云正犯文永哲招內同里人徐淙業與徐明夫康士大自津倉醉來坐於渠酒幕各飮一盃不爲還去故渠謂淙業曰汝旣醉酒吾方搗衣斯速還去云則淙業仍爲辱說故渠亦醉酒遽出憤氣彼此扶執相鬨之際未知足勢觸著於何處而淙業稱以腹肚牽痛與徐明夫偕往其家云干犯文彬伊招內徐淙業徐明夫等來請飮酒渠兄見淙業醉貌曰爾旣泥醉何爲更飮云則淙業發怒至於爭鬪故渠欲爲挽留果執淙業之頭䯻曳出門外之時渠之鼻孔被觸於淙業出血渠兄永哲發憤告官次急急起立向淙業不過一次足踢云看證徐明夫招內津倉納還回路及至文永哲家與九寸叔徐淙業同爲入房則永哲問曰汝等向何處而暮入吾家乎云云則淙業答曰吾足爲爾之尊兄何敢以我呼爾耶有所言責則永哲忽地發怒欲爲爭鬪矣永哲之弟彬伊執淙業之頭䯻曳出門外淙業仍卽還入臥于房中彬伊則以鼻血之流出亦入房內永哲見其弟之鼻血以告官之說發憤起立猛踢淙業之胸腹淙業疾聲跪伏氣窒移時精神稍定問其痛處腸胃刺痛云故渠挾扶歸家云初檢官江西縣令金龍淳結辭內實因以被踢致死懸錄正犯以文永哲懸錄覆檢官咸從府使尹範益結辭與初檢同此獄則左肋之踢處血癊必死之痕損也明夫之鬪時目擊莫緊之證援也斷案已成獄情無疑依法償命斷不可已另加嚴訊期於取款義州府罪人金呂行以石塊敺打金頓山翌日致死丙辰四月初五日囚屍親張召史招內渠家連接鎭撫金致旭家矣渠家猪掘破致旭家墻致旭無數詬辱故渠往渠夫所在米穀廛傳其辱說則渠夫將爲修築之計而致旭夫妻辱說愈甚彼此言詰之際致旭次子呂行斥辱渠夫曰如汝之漢可殺無惜忽拾石塊猛打渠夫眉間卽時昏倒流血狼藉翌日殞命云正犯金呂行招內金頓山與渠父以猪壞墻壁事言詰故渠亦與之相爭之際適有小石塊在傍故擧而投之則適中頓山眉間以至致命之境云更招內頓山旣以此石投打渠故渠亦爲投打適中其眉間而渠初招中適有小石故拾而打之云者亦是生怯誤告之辭云覆檢招內本事出於猪豚所爲故以石塊欲打頓山家猪者誤傷頓山眉額而頓山本以咳嗽抱病之人至於致命云看證趙興守招內渠與金頓山相居不遠因頓山之邀請補築金致旭破垣之際致旭次子呂行與頓山鬪鬨互執頭䯻故渠與頓山之妻挽解頓山回身上來呂行猝以所持石塊毒打頓山眉額間血出仆地不省人事故渠與頓山之妻運頓山於其家云初檢官義州府尹沈晉賢結辭內實因以被打致死懸錄正犯以金呂行懸錄覆檢官龍川府使黃仁煐結辭與初檢同此獄則石稜額痕形旣脗合肉綻骨破傷又明的雖以渠招觀之初供自服之後或曰投石拾還或曰打猪誤中卽此一款而其遷就漫漶昭不可掩究厥情節尤極兇狠嚴訊取服亟施當律刑曹啓言龜城金呂喆獄事則近來鎭校之托以詗捕侵虐民間誠一痼弊而且於禁貿之路乃作橫侵之擧緊束兩臂高懸屋椽康女荏弱之質遭此殘毒之手窒氣卽斃不待檢狀之實因可見行兇之無疑究厥情節尤極獰頑請另加嚴訊期於取服江西文永哲獄事則霎時停砧偶爾傷鼻此胡大事而無明業火醉後斗起乘勢猛踢緊傷致命同行之明夫目覩血癊之痕兩檢之實因昭著則置法償命無容異議請另加嚴訊期於取服而永哲之弟彬伊則因渠之鼻頭流血致有其兄激憤殺人若有一分人心固當爭死之不暇而乃反以渠兄一踢之說忍發於初覆檢庭全無弟爲兄隱之意有若立證者然苟究其心實涉悖倫而兩檢官之擧似於跋語視若證招之歸重而不爲論勘者大失敦俗之義請初覆檢官竝拿處道臣之循例題送初不提責檢官亦難免不察之失推考彬伊則各別嚴勘俾遐土愚氓知有倫理之重義州金呂行獄事則傷痕旣著鬪場拾石張召史目睹當面打額趙興守參見實因明矣詞證備矣請另加嚴訊期於取服從之敎以龜城金呂喆則比之刑曹下隸所犯可謂緦功之察而此輩之侵虐平民豈非殺無赦乎嚴飭推官速捧遲晚後捧結案以聞江西文永哲則情之有無姑無論倫常斁矣卿等回啓甚是永哲則嚴飭訊推渠弟彬伊則各別嚴刑渠果非首犯與否反覆詳覈捧招啓聞義州金呂行則器仗綻露獄案已具亦爲嚴飭同推○咸鏡監司趙尙鎭狀啓以爲永興府罪人韓宗宅足踢李德龍弟三日致死乙卯三月十五日囚屍親李得龍招內渠四寸兄德龍居生於定平而以水鐵商業故永興居韓宗宅處錢三十七兩出債未及償報今月十二日宗宅催促甚切德龍卽日往于宗宅家以次次酬給事哀乞則今日內沒數備出之意言詰矣德龍或被足踢或被丁木之敺打十五日殞命云正犯韓宗宅招內渠與李德龍素所親熟錢三十六兩貸給矣閱歲不報故送人促之則德龍來言相好之間不可以債錢相較當以替契例陸續備報云故渠以爲汝是鐵物商業之人則以鐵物折價了當亦爲無妨云則德龍不從其言起往車光老市廛而光老以前外上未給事叱責則德龍乘醉扶執光老之衣袖至於破裂之境光老因此發憤亂踏德龍之胸膛至於氣窒之境則同里人金武得等舁去入置於食主人家此等光景非但金武得等目擊始終本里譏察將朴起奉亦有所知而德龍酒醒後十四日始爲入來渠家掬胸而言曰昨與光老相鬨時所傷處及酒病兼發口吐頻數四肢牽痛云親好之間不忍恝視請醫試藥艾灸漸至危㞃十五日終至殞命則得龍不知光老蹴踏之事誤認告官云干證車光老招內今十二日李德龍歷入渠家而旣是相好間也渠以賣酒爲業故德龍處未收酒債以釜子鑄給事相約曰數日酒債足爲一釜之價云爾則德龍答以店事近頗頗不利果未如意云而初無相鬨之事今十三日德龍使酒突入於韓宗宅家相詰曰刻督債錢捉留吾身故拘於此事進退不得云裸身作梗則宗宅不勝其辱談以足蹴踏又以木枕與丁木無數亂打至於死境德龍之四寸得龍來到宗宅家喝起告官之聲則宗宅蒼黃語塞謂以德龍若死則渠自擔當之意成條目哀乞屍親諸人亦皆相知但渠之父子與宗宅夫婦日前有大段言詰之事矣敢生嫁禍之心以渠相鬪敺打樣粧撰納招云初檢官高原郡守尹相重結辭內實因以被踢致死懸錄正犯以韓宗宅懸錄覆檢官定平府使吳載衍結辭與初檢同此獄人之腎囊卽速死之處而傷痕極爲緊重殞命旣在於三日之內則受踢致死的然無疑條目成給行兇之眞贜自露試藥艾灸惶㥘之本情莫掩干證納招又如是明的而敢生移禍之計誣引瞹昧之車光老粧撰推諉眩亂獄情前後同推一向抵賴究厥情狀尤極巧惡依前嚴訊期於取服永興府罪人尹召史推磕吳召史卽地致死乙卯十月初八日囚屍親吳進雄招內今月初二日渠妹致死之訃來到卽往妹家詳見其屍體則流血狼藉有傷痕三處故問其死狀則妹夫金者斤老味答曰事已至此無他所答云屍親金者斤老味招內渠以喂牛事言及其妻則不爲順從故渠之兄嫂言責曰夫言不從此何道理云則所答不順互相爭詰推擠於石上頭部爲石所觸至於致傷則其妻言曰雖爲手下同壻若是致傷吾生何爲仍爲出往溺水致死云正犯尹召史招內渠之媤同生者斤老味以喂牛事言及其妻則言辭不恭故渠亦責之仍爲推擠矣厥女出去久而不入者斤老味追從移時負其妻而來言曰渠妻溺水云而入置房中未久致死云正犯尹召史更招內渠之同壻言辭不恭故偶以手推擠則從隅顚仆而起唱惡叱辱故不勝其憤又爲推擠則從前顚仆氣塞故心甚驚遑與媤同生者斤老味同力負抱臥置房中以小便滴入口中無效終死故慮其殺人之名吳女生前所着衣服盡脫掛之於籬上以爲濕雨作爲溺水樣而同室居生同壻之間豈有蓄憾而亦何心腸敺打致死乎不勝一時之憤只以推擠而家竈間素多巖石之故偶倒於石角至於觴傷殞命云初檢官永興府使李漢興結辭內實因以被人推磕致死懸錄正犯以尹召史懸錄覆檢官定平府使沈公燁結辭與初檢同此獄則廚竈間石稜尖惡而一推再擠擠必倒蹶左顚右仆仆輒撞觸卽地氣塞當下殞命若非平日蓄憾而出於一時乘憤則豈有一推不足繼以再擠手勢猛毒至於立死之境乎宿憾所使昭不可掩而及其吳女之致命猶不知悔反設奸計脫衣濕雨假作溺死其所用意極爲巧惡而正犯尹女旣以再次推擠仍卽致斃初覆檢時不敢發明則梃刃雖異殺之則一也渠當無辭輸款而游辭粧撰尤極凶獰更加嚴刑期於得情安邊府罪人金興太足踢孔啓洙第七日致死丙辰四月十九日囚屍親孔義敬招內渠父以白木買賣次今月初五日往于元山場市適値內急入於道傍家廁間則廁間前面虛疏無障矣其家主金興太送人捉來渠父渠父以廁間有何大事等說言詰之際渠父踞於軒末興太出自房門以右足踢渠父之胸膛顚仆昏窒則興太之父福贊從後蹴踏渠父之項渠父呼吸不通翌日始爲還來至於死境故渠欲告官推捉或有延拖之慮而渠之四寸妹夫南周信與金興太同里居生故作書於周信曰渠父病中欲見金興太說破相鬨委折則雖死無恨之意誘致興太興太與渠四寸妹夫同來仍留見渠父之病狀危急且見渠告官入來仍爲逃躱矣渠父無端致死於金興太父子猛踢之下從速捉來以爲償命云正犯金福贊招內渠之父子與孔啓洙元無相鬪敺打之事而元山居名不知韓哥者行過渠之家後見孔啓洙登溷於籬底捽曳其䯻大聲叱責曰此旣都領將之家則汝爲何許人白晝登溷於此乎欲爲曳入渠家則啓洙肆惡頑拒而韓哥仍以放釋則啓洙誤認渠之父子使韓哥捽曳渠䯻及爲叱責渠之父子故傍觀諸人挽執開誘使之還歸初無相鬪敺打之擧云干連金明哲招內今月十一日興太尋來渠家似有慄惕之意故渠問之則興太始言曰日前與安邊邑底人孔啓洙有言詰之事矣往于其家見其病勢則回甦無路啓洙若死則我身生不如死欲爲自決云故渠多般敎誘斯速下去云初檢官安邊府使任希厚結辭內金興太則渠若無所犯則來見啓洙之後見其病篤何爲潛身逃躱不歸渠家乎今於檢驗之時獨使其父福贊當元犯之科者論以常情尤極兇獰以獄體論之興太當爲首犯福贊當爲隨從而今者興太在逃未捕福贊爲興太之父則渠敢曰在家不知而能免元犯之律乎孔啓洙實因則以被踢致死懸錄元犯則以金福贊懸錄金興太韓哥等各別跟捕正犯金興太覆檢招內今月初五日場與軍器監官洪景祚同坐酬酢之際孔啓洙突入詬辱曰汝憑藉都領將之勢敢使下人扶曳敺打云故渠聞無情之說事極怪駭出外探知則隣接流來人名不知韓哥者適當孔哥登溷之時責其禮而敺打則孔哥誤知渠之下人果爲逼辱而渠旣與孔哥相知則無一言答之據理責之善辭回送之外果無手犯之事逃躱一款則與南周信欲爲同宿於其妻家而以房間之狹窄往宿於孔啓洙之三寸叔孔中軍家矣翌朝啓洙弟啓魯謂渠曰難耐病人之譴責若在此處則言說紛紜不無更起是非之慮姑爲避身爲好云故果爲姑避云覆檢官德源府使元毅鎭三檢官高原郡守尹相重結辭實因與初檢同正犯俱以金興太懸錄此獄心坎腹肚最是要害而傷痕深重又其殞命在於七日則其爲被踢致死的實無疑而啓洙則泥醉踞坐辱說悖慢興太則憤氣猝發執䯻揮踢彼之乘醉老而無力此而乘憤怒氣層激敺踢之猛毒勢所必至受傷之緊重理所當然見危逃歸之路與人酬酢而欲爲自決則行兇眞贓昭不可掩而乃以死中求生之計推誘於在逃之韓哥疑亂獄情者萬萬巧惡依前嚴訊期於輸款刑曹啓言永興罪人韓宗宅獄事則諸招之證左俱備而蹴踢無疑兩檢之實因相同而痕損狼藉且邀醫救療眞贓難掩成給手記斷案已成乃敢推諉於不干之車光老欲圖掉脫於償命之科者究厥情節尤極凶獰請另加嚴訊期於取服同府罪人尹召史獄事則始因捽詈遂成殺越其所爭詰不過微事而擠之庭廚之間仆諸尖石之上觸撞稜角磕傷要害纔被再次手擠便卽當下隕斃固當如法償命究厥情狀尤極痛惡請另加嚴訊期於得情安邊罪人金興太獄事則踢胸者興太也踏項者福贊也而生前之牽痛旣在胸腹死後之痕損只著胸膛觀於實因可知興太之爲正犯請另加訊推期於輸款而初檢結辭旣曰興太當爲首犯又曰興太在逃以其父福贊懸錄其子殺人逃隱而使其父替當元犯者大乖法意人理亦絕請當該初檢官拿處道題之無一言臚列亦係不察從重推考敎以永興韓宗宅則獄案間多疏漏處而旣具之後不可輕議使之加刑得情同府尹召史則渠旣承款且以女人殺女人而奸情慝態百惡俱備嚴飭推官具格取招期於用律之地安邊金興太則實因懸錄稱以當爲首犯又云替錄其父於其子在逃之代如許獄體前所未見當該推官爲先依回啓拿處令該府嚴問捧口招以聞道伯則爲先越俸一等以存風化興太則除尋常嚴刑先問逃避委折啓聞而道伯親執査問之意分付